રાજકોટના જૂના માર્કેટ યાર્ડ ખાતે કાર્યરત શાકભાજી વિભાગમાં આજે મરચા અને મરચીમાં છેલ્લા એક દાયકાની રેકોર્ડબ્રેક 50 હજાર કિલોની આવક થતાં મરચાના ભાવ ઘટીને કિલોના રૂા.3થી 5 થઈ ગયા હતા. મબલખ ઉત્પાદન થતાં સ્થાનિક લેવાલીને પાર પાડીને હવે રાજકોટથી રાજસ્થાનમાં નિકાસ શરૂ કરી દેવામાં આવી છે. સૌરાષ્ટ્રમાં એકંદરે ચોમાસું નબળું રહેતાં તેમજ છેલ્લા એકાદ મહિનાથી વરસાદ બિલકુલ ન હોય તેના લીધે ગ્રામ્ય વિસ્તારોમાંથી શાકભાજીની પુષ્કળ આવકો થવા લાગી છે અને શાકભાજીમાં પણ સૌથી વધુ આવકો મરચા અને મરચીની થઈ રહી છે.